ישיבת מליאה, כנסת 25, פרוטוקול מספר 145, 2024-02-06 00:00

חנוך דב מילביצקי: חברות וחבריי הכנסת אני מתכבד לפתוח את ישיבת הכנסת, היום יום שלישי כ"ז בשבט התשפ"ד, 6 בפברואר 2024

חנוך דב מילביצקי:       הודעה למזכיר הכנסת

דן מרזוק: ברשות יושב-ראש הישיבה, אני מתכבד להודיעכם, כי הונחה היום על שולחן הכנסת –     לקריאה ראשונה, מטעם הכנסת: הצעת חוק מימון הוצאות למשפחות שבויים, חטופים ונעדרים (תיקון מס' 2) (זכאות למענק לאחים ולילדים מעל גיל 21), התשפ"ד–2024, של חבר הכנסת ינון אזולאי וקבוצת חברי הכנסת

דן מרזוק:      כמו כן, אבקש להודיעכם כי בהתאם לסעיף 96 לתקנון הכנסת הודיע חבר הכנסת עופר כסיף כי הוא חוזר בו מהצעת חוק התקשורת (בזק ושידורים) (תיקון מס' 76) (הגבלות מוסכמות על שירות תקשורת וציוד תקשורת), התשפ"ב–2022, שמספרה פ/3637/24

דן מרזוק:      בנוסף, הונחו על שולחן הכנסת מסקנות ועדת החינוך, התרבות והספורט בעקבות דיון מהיר בהצעתם של חברי הכנסת קטי קטרין שטרית, עופר כסיף, משה טור פז, יאסר חוג'יראת, יבגני סובה ומשה סולומון בנושא: נשירת תלמידים מפונים ממסגרות החינוך הזמניות; מסקנות הוועדה לביטחון לאומי בעקבות דיון מהיר בהצעתם של חברי הכנסת מתן כהנא, אוהד טל, יצחק פינדרוס, משה טור פז, צגה מלקו ויצחק קרויזר בנושא: אוזלת היד של משטרת ישראל בתפעול מחסום המנהרות – המחסום המרכזי בדרום ירושלים

דן מרזוק:  תודה

חנוך דב מילביצקי: תודה

חנוך דב מילביצקי:  הנושא הראשון על סדר-היום: נאומים בני דקה

חנוך דב מילביצקי:  חברי הכנסת המבקשים לדבר מוזמנים להירשם על ידי הצבעה בעד, בבקשה

חנוך דב מילביצקי: הנושא הראשון על סדר-היום: נאומים בני דקה

חנוך דב מילביצקי:  חברי הכנסת המבקשים לדבר מוזמנים להירשם על ידי הצבעה בעד, בבקשה

חנוך דב מילביצקי:  עד שאקבל לידיי את הרשימה, ברשותכם, חברי הכנסת, ולמרות שזה מאוד מאוד חריג, אני חייב להתחיל את סדר-היום בהודעה שלי

חנוך דב מילביצקי:  היום הגיע מכתב לחלק מחברי הקואליציה

חנוך דב מילביצקי:  במכתב הזה יש איומים מפורשים לפגוע פיזית בחברי כנסת, שרים ובני משפחתם

חנוך דב מילביצקי:  גם אני ובני המשפחה שלי היינו שם – הילדים שלי, אשתי, האחים שלי – עם מספרי תעודות זהות

חנוך דב מילביצקי:  ואני לא היחיד

חנוך דב מילביצקי:  הדבר הזה הוא חמור ברמות מטורפות

חנוך דב מילביצקי:  מדובר שם על פגיעה פיזית; מדובר שם על להשאיר את המכתב ליד הגופות שלנו ושל בני המשפחות שלנו

חנוך דב מילביצקי:      לצערי הרב, אנחנו עדים בזמן האחרון להקצנה מטורפת בשיח – ואני משתמש פה במילים חריפות – להתרת דם ממש

חנוך דב מילביצקי:  כאשר שני אלופים בצבא מדברים על לעלות על הכנסת בכוח ועל להוציא את ראש הממשלה מהבית שלו בכוח; כאשר רב-אלוף לשעבר בצבא ושר בכיר מדבר ואומר שהממשלה הזו מכשילה בכוונה עסקת חטופים ושולחת חיילים לקרב ממניעים פוליטיים; כאשר בעיתון ותיק מאוד פה במדינת ישראל, שאני לא אזכיר את שמו, מתייחסים אלינו כמו אל החמאס, אומרים שאין בעצם הבדל בינינו ובין החמאס; כאשר רק היום בבוקר מתפרסמת ידיעה שמשווה אותנו, ואני מצטט, לגולם הקם על יוצרו ומחפש דם; כאשר שתי ח"כיות מהבית הזה קוראות להעמיד אותנו לדין שדה באשמת בגידה – כאשר כל הדברים האלה קורים ואין פוצה פה ואין צפצוף מצד רשויות האכיפה, כאשר כל הדברים האלה קורים ואיש מראשי האופוזיציה, לא יאיר לפיד, לא גנץ, לא איזנקוט, לא אף אחד, לא קם ומגנה את הדברים הללו, אז האם אנחנו באמת יכולים להתפלא שמגיע אלינו ואל המשפחות שלנו איום ברצח?      אני קורא פה לכולם, לכולם, לכולנו, ואני ביניהם, לשים לזה ברקס, לעצור את הטירוף הזה ולגנות אלימות, לגנות הסתה לאלימות, שלא נצטער על זה

חנוך דב מילביצקי:  הצטערנו כבר פעם אחת, וזה הספיק

חנוך דב מילביצקי:  תודה רבה

חנוך דב מילביצקי: חבר הכנסת ינון אזולאי – לא

חנוך דב מילביצקי:  חבר הכנסת ירון לוי, בבקשה

ירון לוי: אשמח, לפני שתיקח את הזמן, להתייחס לדברים שאמרת

ירון לוי:  המשפחות שלנו זה קודש-הקודשים, ואסור לאף אחד ואחת לדבר, לאיים ולהעלות לשיח בכלל את קרובינו ואת הדברים שיקרים לנו מכול

ירון לוי:      אדוני היושב-ראש, אתמול פגשתי את דקל ליפשיץ, הנכד של עודד ליפשיץ, שעדיין חטוף בעזה יחד עם עוד 136 חטופים, ורציתי לומר לדקל שאני לא בטוח שסבא שלו רואה את מה שהוא עושה עבורו אבל אני בטוח שהוא מרגיש והוא גאה בו

ירון לוי:  אתמול בלילה חשבתי מה אני יכול להגיד בדקה הזאת ורציתי להקריא בית משיר של שלמה ארצי: "תתארו לכם את החיים, זזים אחורה וקדימה / מה שחסר שוב מתמלא, מה שהיה פתאום ישנו

ירון לוי:  / ואני מביט לתוך עיניה ונגנב בכוח פנימה / תתארו לכם אותנו מגשימים את כל החלומות"

ירון לוי:  אני אומר לחברי וחברות הכנסת: תתארו לכם אותנו, את כולנו, מגשימים רק חלום אחד – של 136 חטופים וחטופות

ירון לוי:  תודה

חנוך דב מילביצקי: אמן

חנוך דב מילביצקי:  חבר הכנסת יצחק קרויזר, בבקשה, אדוני

יצחק קרויזר: אלי סיני, בדולח, בני עצמון, גדיד, גן אור, גני טל, דוגית, כפר דרום, כפר ים, כרם עצמונה, מורג, מעוז הים, נוה דקלים, ניסנית, נצרים, נצר חזני, פאת שדה, קטיף, רפיח ים, שירת הים, שליו, תל קטיפא, גנים, כדים, חומש, שא-נור – 26 יישובים, 1,751 משפחות, 14,280 תושבים יהודים נעקרים מבתיהם בתוכנית עקירה אכזרית וכואבת

יצחק קרויזר:  כבוד היושב-ראש, השרה, חבריי חברי הכנסת הנכבדים, אחיי המגורשים מגוש קטיף ומצפון השומרון, כך ב-15 באוגוסט 2005 החלה עקירה אכזרית של 14,280 יהודים מבתיהם

יצחק קרויזר:  פונו בתי עלמין, קברים נעקרו ממקומם, פונו בתי כנסת, נהרסו ונעקרו חממות, נהרס מפעל חיים שלם

יצחק קרויזר:  כ-65% מתושבי גוש קטיף איבדו את מקור פרנסתם

יצחק קרויזר:      במשך שנים סחבו תושבי גוש קטיף את נזקי העקירה

יצחק קרויזר:  רבים מהם נזקקו לסיוע פסיכולוגי ונפשי, בני נוער רבים נשרו ממסגרות החינוך, ואלה שנשארו, על פי מחקרים שונים, הישגיהם הלימודיים ואחוז הזכאים לתעודות בגרות בקרבם היו נמוכים ביחס לשאר בני גילם

יצחק קרויזר:  תושבים רבים חלו

יצחק קרויזר:  תושבים לא מעטים איבדו תקווה

יצחק קרויזר:  אך למרות הכול עקורי גוש קטיף וצפון השומרון קיבלו את הכאב בממלכתיות, התיישבו בחלקי הארץ השונים, ניסו לאסוף את שברי חייהם, וילדיהם התגייסו ליחידות מובחרות בצבא

יצחק קרויזר:  אף שהמדינה עקרה עצמה ממחויבות כלפיהם, מגורשי גוש קטיף וצפון השומרון נשארו נאמנים ואוהבים למדינה

יצחק קרויזר:       לאור אירועי 7 באוקטובר ומלחמת חרבות ברזל שבאה בעקבותיהם, ראינו כיצד מחבל ארץ פורח ומשגשג הפך האזור לחבל ארץ שהצמיח טרור, הרס, רצח, אונס, ובעיקר – הרבה כאב

יצחק קרויזר:  הגיעה העת לעשות תיקון היסטורי, לעקור את הטרור והרוע ולחזור וליישב את גוש קטיף ואת צפון השומרון בחזרה

יצחק קרויזר:  תודה רבה

חנוך דב מילביצקי: תודה

חנוך דב מילביצקי:  חברת הכנסת סון הר מלך, בבקשה, גברתי

לימור סון הר-מלך: אדוני היושב-ראש, כנסת נכבדה, חוט שני שזור בין ההחלטה האמריקאית לנקוט סנקציות נגד המתיישבים ובין התרגיל הבזוי שהתקיים אתמול בשומרון, אשר דימה חטיפה של נער ערבי בידי מתיישבים

לימור סון הר-מלך:  שניהם מתכתבים עם הקמפיין של ארגוני השמאל הרדיקלי על מה שהם מכנים "אלימות המתנחלים", השקר הגס

לימור סון הר-מלך:       בעוד אין לנו שליטה על ההחלטות הפוליטיות האמריקאיות, אנחנו צריכים להיות מספיק חזקים כדי להגיד לא לקמפיין ההזוי הזה

לימור סון הר-מלך:  לצערי ראיתי שהבנקים הישראליים נכנעו לתכתיבים האמריקאיים, אותם תכתיבים שגרמו לאלוף יהודה פוקס להצטרף לקמפיין האנטי-ציוני של אלימות המתנחלים

לימור סון הר-מלך:  אני חושבת שכולנו, יושבי הבית הזה, חייבים לעצור את ההשתוללות הזאת, את היפוך היוצרות שמציג את המתיישבים, אלו שמחרפים את נפשם על הגנת העם והארץ, כטרוריסטים, ואת הערבים – כקורבנות, על ידי כך שכל גורם שישתף פעולה עם המגמות המסוכנות הללו ישלם מחיר כבד

לימור סון הר-מלך:  לא עוד

לימור סון הר-מלך:  ציבור המתיישבים לא יגיש את הלחי השנייה

לימור סון הר-מלך:  תודה רבה

חנוך דב מילביצקי: תודה

חנוך דב מילביצקי:  איפה חבר הכנסת אזולאי? הוא פה? ינון, אתה רוצה לדבר? לא? אוקיי

חנוך דב מילביצקי: [רשומות (הצעות חוק, חוב' כ/991)

חנוך דב מילביצקי: ] 

חנוך דב מילביצקי: הנושא הבא על סדר-היום – הצעת חוק מימון הוצאות למשפחות שבויים, חטופים ונעדרים (תיקון מס' 2) (זכאות למענק לאחים ולילדים מעל גיל 21), התשפ"ד–2024, לקריאה ראשונה

חנוך דב מילביצקי:  אני מזמין את חבר הכנסת ינון אזולאי להציג את הצעת החוק

חנוך דב מילביצקי:  בבקשה

ינון אזולאי: תודה רבה לך, אדוני היושב-ראש

ינון אזולאי:  כבוד השרה, חבריי חברי הכנסת, הצעת חוק מימון הוצאות למשפחות שבויים, חטופים ונעדרים (תיקון מס' 2) (זכאות למענק לאחים ולילדים מעל גיל 21), התשפ"ד–2024

ינון אזולאי:  לפני שאני אקרא בכלל את ההצעה, אני מזכיר לכם שהצעת החוק הזאת עלתה על ידי – האמת, זה לא על ידי

ינון אזולאי:  פגשתי את חיים ילין יחד עם היועצת המשפטית של הכנסת, והוא אמר: תשמע, יש איזו לקונה בחוק

ינון אזולאי:  דיבר איתנו חיים ילין ואמר: אולי תיקח את זה עליך

ינון אזולאי:  אני רוצה להגיד לכם, זו זכות לקחת כזאת הצעת חוק

ינון אזולאי:  זה תיקון של הצעת חוק שכבר העבירו אותה, ועל זה מגיע יישר כוח לרב אייכלר, שהוביל את ההצעה ביחד עם אופיר כץ וחברי כנסת נוספים

ינון אזולאי:  אני חייב להגיד שכשאני עומד פה ומביא הצעת חוק כזאת לתיקון, זה כבוד לי, ואנחנו עוד נדבר על זה, וזה רק חלק, מעט מן המעט שאנחנו יכולים לעשות למען אותן משפחות

ינון אזולאי:       מטרת החוק היא לסגור לקונה הקיימת בחוק הקיים שנוצרה לנוכח אירועי 7 באוקטובר

ינון אזולאי:  כבר בסוף חודש אוקטובר פורסם על ידי הביטוח הלאומי כי קיים מספר קטן של משפחות שהמקרה שנוצר בשל חטיפת או היעדרות יקיריהן אינו מאפשר לסייע לבני משפחתם מבחינה כלכלית באופן שבו המדינה מסייעת לשאר בני משפחות החטופים

ינון אזולאי:  אם נדייק יותר, על פי דיווחי הביטוח הלאומי, מדובר בסך הכול במשהו כמו עשרה אחים של חטופים בני 21, וברגע שאתה עוזר לאחים האחרים אין שום סיבה שדווקא אלה לא יקבלו את המגיע להם בזכות ולא בחסד

ינון אזולאי:  לנוכח הייחודיות של מקרים אלו, אנחנו מקדמים את תיקון החקיקה שיעניק מענה גם למקרים הללו, ויאפשר לבגירים מעל גיל 21, אחים של החטופים או הנעדרים, העוסקים מאז האירוע בניסיון להחזיר את יקיריהם או לגלות מה עלה בגורלם, לקבל מענק שיסייע להם לצלוח את התקופה הקשה בחייהם

ינון אזולאי:       גם אם מדובר בהצעת חוק שכולנו מתפללים באמת שלא נגיע לכך ולא ישתמשו בה, כרגע המצב הקיים הוא שצריכים את זה, ולכן הצעת החוק הזאת

ינון אזולאי:  כשבאתי ופניתי לחברי הכנסת, רבים נענו בחיוב, כי אני חושב שאין מחלוקת שהדבר הראשון שאנחנו צריכים לעשות זה לעזור ולסייע לאותן משפחות

ינון אזולאי:        החוק הקיים קובע זכאות למענק תלת-חודשי בסך 21,000 ש"ח לכל אחד מאחיו ואחיותיו של השבוי, החטוף או הנעדר ולכל אחד מילדיו

ינון אזולאי:  אולם כרגע מותנית הזכאות בכך שלא משולמים להם או בעדם תגמולים לפי חוק תגמולים לבני המשפחה של חטופים ונעדרים בפעולות איבה

ינון אזולאי:  המשמעות היא שאחים בני 21, שעבורם מקבלים הוריהם תגמול של כ-1,000 שקלים בחודש עד הגיעם לגיל 22, לא היו זכאים עד כה למענק

ינון אזולאי:  מטרת החוק הייתה להרחיב את קבוצת הזכאים לתשלומים בשל שבוי, חטוף או נעדר לאחים ולילדים בוגרים שמשתתפים במאמצי השחרור של בן משפחתם השבוי או החטוף או במאמצים לאיתורו, אם הוא נעדר, ואינם זכאים לתגמולים לפי חוק התגמולים לבני משפחה

ינון אזולאי:      ככלל, בעוד לילדו של שבוי, חטוף או נעדר או בעד ילד כאמור משולמים תגמולים עד גיל 21, הרי בעד אח של שבוי, חטוף או נעדר זכאים הוריו לתוספת לתגמוליהם עד הגיעו לגיל 22, ולכן לפי חוק מימון הוצאות אח כאמור היה זכאי למענק רק לאחר הגיעו לגיל 22

ינון אזולאי:  סכום התוספת שמקבל ההורה בעד אח קטן לאין שיעור מסכום המענק

ינון אזולאי:  נוסף על כך, ילד של חטוף שהוא יתום מהוריו או ילד ששני הוריו חטופים זכאי לתגמולים המשולמים לבן משפחה של נספה שהוא יתום משני הוריו עד גיל 25 לפחות, ובחלק מהמקרים התגמול החודשי קטן מסכום המענק המשולם לפי חוק מימון הוצאות בחישוב חודשי

ינון אזולאי:       לכן מוצע לקבוע כי אח וילד של שבוי, חטוף או נעדר יהיו זכאים למענק מגיל 21 ואילך, בקיזוז של סכום התגמול המשתלם להם או סכום התוספות לתגמול המשתלמות בעדם לפי חוק התגמולים לבני משפחה, חוק התגמולים לנפגעי פעולות איבה, התש"ל–1970, או חוק משפחות חיילים שנספו במערכה (תגמולים ושיקום), התש"י–1950

ינון אזולאי:  מאחר שהתגמול או התוספת לתגמול משולמים חודשית, יש להכפיל בשלוש את הסכום המקוזז מהמענק התלת-חודשי

ינון אזולאי:       כמו כן, מוצע לקבוע כי תשלומים לפי הסכמים אלו או לפי הסכמים שייערכו כאמור עד יום כ"א באדר ב' התשפ"ד, 31 במרץ 2024, לא ייחשבו הכנסה לעניין כל דין, אלא אם כן נקבע אחרת בהסכם

ינון אזולאי:  כמו כן, מוצע לקבוע כי הוראה זו תחול מיום כ' בטבת התשפ"ד, 1 בינואר 2024, המועד שבו פקעה ההארכה של הוראה דומה שנקבעה בחוק התוכנית לסיוע כלכלי (הוראת שעה – חרבות ברזל), התשפ"ד–2023

ינון אזולאי:       אתמול ועדת העבודה והרווחה אישרה לקריאה ראשונה את התיקון לחוק, והיום ברוך השם זכינו ומצביעים עליה כבר

ינון אזולאי:  אז קודם כול, גם תודה רבה לאופיר כץ, יושב-ראש הקואליציה, ולמירב בן ארי, שבאמת בהסכמה מביאים את זה היום, יום שלישי, למרות שהרבה זמן לא הגיעה קריאה ראשונה למליאה בימי שלישי

ינון אזולאי:  אגב, הערה מהצד: אני חושב שהגיע הזמן להחזיר לפחות דברים שבהסכמה, חוקים בהסכמה, ולהביא אותם ביום שלישי

ינון אזולאי:  יום שלישי זה עוד יום עבודה

ינון אזולאי:  אם היו מסתובבים היום בוועדות, היו רואים שנמצאים הרבה חברי כנסת, אז יכולים להישאר גם אחרי הצוהריים ולעבוד במליאה – קריאה ראשונה על דברים שהם בהסכמה

ינון אזולאי:       אני רק אגיד בקצרה שהצעת החוק הזאת בעצם באה לעשות תיקון עוול: אותם אלה שמעל גיל 21 וההורים שלהם מקבלים, הוא לא מקבל עד גיל 22 – מה שהילדים מקבלים, האחים לא מקבלים

ינון אזולאי:  פה בעצם התיקון אומר לתת להם מגיל 21 עד גיל 22, לאחים, להוסיף להם את הפער

ינון אזולאי:  לא משלמים פה כפל אלא את הפער בין מה שההורים מקבלים למה שהאחים אמורים לקבל

ינון אזולאי:  זו תוספת שהיא ברוכה, והיא כנראה נשמטה בזמן החוק עצמו

ינון אזולאי:       אני שוב חוזר ואומר: משפחות יקרות – ואני מדבר אליכן, משפחות החטופים – המטרה שלנו היא לא לשלם לכם פיצויים, לא לשלם לכם מענקים, כי זה אפילו לא חלק קטן, זה לא פרומיל מהצער שאתם עוברים; וזה לא אתם – אנחנו עוברים, אנחנו עוברים את הצער הזה ביחד

ינון אזולאי:  אבל תפקידנו כחברי כנסת לעשות הכול בראש ובראשונה, מה שאנחנו יכולים, על מנת שאותם חטופים יחזרו אלינו בריאים ושלמים, עד כמה שרק אפשר שיחזרו בריאים ושלמים מהשבי של אותם טרוריסטים, של אותן חיות, ששם הם נמצאים בשבי, אצלם

ינון אזולאי:  זה תפקידנו, זה תפקידה של הממשלה, ואנחנו נעשה את הכול על מנת שיחזרו בהקדם האפשרי בריאים ושלמים

ינון אזולאי:  יחד עם זאת, בזמן הזה שבו אתם עוברים את כל מסכת הצער והכאב, החלק שלנו הוא לעשות כמה שיותר כדי למנוע את הצער אצלכם, שתצטערו כמה שפחות, כי הצער יהיה ועוגמת הנפש תהיה, והיא תלווה אתכם כנראה עוד הרבה זמן, גם לאחר שהם יחזרו

ינון אזולאי:  אז אנחנו כחברי כנסת, תפקידנו לעשות הכול על מנת להקל עליכם

ינון אזולאי:  זה חלק קטן ממה שאנחנו יכולים לעשות

ינון אזולאי:  אנחנו נמשיך ונעשה למענכם, למען החטופים שיחזרו ולמענכן, המשפחות היקרות, ובעזרת השם אנחנו עוד נשמח שלא יצטרכו להשתמש בחוקים אלה, אלא נביא חוקים על מענקים כשהם חוזרים, לעזור להם לחזור כמה שיותר מהר לשגרה, ומי ייתן ונזכה יחד לפדיון שבויים

ינון אזולאי:  תודה רבה לכם

ינון אזולאי:  כמובן שאני שמח על אותם אלה שנמצאים ויתמכו בחוק הזה

ינון אזולאי:  תודה רבה לך, אדוני היושב-ראש

ינון אזולאי:       מילה אחת: תודה רבה ליושב-ראש הוועדה הרב אייכלר, שבאמת לקח על עצמו להריץ את זה כמה שיותר מהר, והוא יוזם איתי, ביחד עם חברי כנסת נוספים, ליעל סלנט, היועצת המשפטית ולענת כהן, מנהלת הוועדה

ינון אזולאי:  אבל לא נגיד לכולם עכשיו תודות

ינון אזולאי:  בעזרת השם, כשנברך על המוגמר, כמה שיותר מהר, נגיד לכולם תודות

ינון אזולאי:  תודה רבה גם לכם, לכל הצוות שנמצא פה בימים כאלה

ינון אזולאי:  תודה רבה למזכירות

ינון אזולאי:  תודה לך, אדוני היושב-ראש

ינון אזולאי:  אתה נראה מחייך

ינון אזולאי:  שנחייך בימים טובים, בעזרת השם, כי אנחנו חייבים לשמור באמת על שפיות בימים האלה

ינון אזולאי:  תודה רבה

חנוך דב מילביצקי: תודה

חנוך דב מילביצקי:  נעבור לדיון האישי

חנוך דב מילביצקי:  חבר הכנסת איימן עודה – אינו נמצא; חברת הכנסת יוליה מלינובסקי – אינה נמצאת; חבר הכנסת ירון לוי – אינו נמצא; חברת הכנסת מיכל מרים וולדיגר – אינה נמצאת; חבר הכנסת גלעד קריב – אינו נמצא; חבר הכנסת דן אילוז – אינו נמצא; חבר הכנסת יצחק פינדרוס – אינו נמצא; חברת הכנסת שלי טל מירון – אינה נמצאת; חבר הכנסת עמית הלוי – אינו נמצא

חנוך דב מילביצקי:  אתה לא רוצה לסכם, נכון?      אז אנחנו נעבור להצבעה על הצעת חוק מימון הוצאות למשפחות שבויים, חטופים ונעדרים (תיקון מס' 2) (זכאות למענק לאחים ולילדים מעל גיל 21), התשפ"ד–2024, בקריאה הראשונה

חנוך דב מילביצקי:  הצבעה

חנוך דב מילביצקי: בעד ההצעה להעביר את הצעת החוק לוועדה – 5 

חנוך דב מילביצקי: נמנעים – אין 

מאי גולן: סליחה, הצבעתי מהעמדה של יריב בטעות

חנוך דב מילביצקי: בסדר

חנוך דב מילביצקי:  יירשם בפרוטוקול שהשרה גולן הצביעה בטעות מהעמדה של השר יריב לוין

חנוך דב מילביצקי:  זה לא משפיע על תוצאות ההצבעה

חנוך דב מילביצקי:       בעד – חמישה, אין מתנגדים, אין נמנעים

חנוך דב מילביצקי:  אני קובע כי הצעת חוק מימון הוצאות למשפחות שבויים, חטופים ונעדרים (תיקון מס' 2) (זכאות למענק לאחים ולילדים מעל גיל 21), התשפ"ד–2024, אושרה בקריאה הראשונה ותחזור לוועדת העבודה והרווחה לצורך הכנתה לקריאה השנייה והשלישית

חנוך דב מילביצקי:      חברי הכנסת, תם סדר-היום

חנוך דב מילביצקי:  הישיבה הבאה תתקיים מחר, יום רביעי כ"ח בשבט התשפ"ד, 7 בפברואר 2024, בשעה 11:00

חנוך דב מילביצקי:  ישיבה זו נעולה